Mayi yía ḿbɔ̄s édǐŋ wáma dziá mān tārá ású áfúb wɔ̂n díe. Mvóé dzam e ngábonde afúb wɔ̂n á ḿbəmbə sí, á mān óbobon ǹkǒl. 2A man sénē sí, a mǎn vǎ ngɔg, ńdɔ a ngábɛ m̀bəmbə wɔ̂n. Ńdɔ a ngálóŋ ńkum á zāŋ afúb, a mǎn kom éfɛd. Nyé á ńtɔ̄á tə́ hə nâ a yangá kwé mim̀fǎŋ bibumá; ákə̄ kwí, ńdɔ̄ lə́ ngákə wúm bíyōé bí byə́m. 3Ńdɔ̄ hḿ étɔ̄á dzī, ǎ bod bə́ ngɔ́dɔ́ yā Yērúzalɛm, ǎ bə̄ndómán yā Yúda, zǎn ma yén é dzam dí, ai ma ai afúb wɔ̂n dáma. 4Dzé fəg efə́ mə̄ ngáyəan bɔ ású áfúb wɔ̂n dáma, ńdɔ ma ndzí kig dzɔ́ bɔ ? Ású dzé, mə mə yanga nâ mayi kwé mim̀fǎŋ bibumá, mə̌ ngakə kɔ́b hə biyóē bí byə́m ? 5Ńdɔ́ étɔ̄á dzī, mayi mínā lə́dē ḿból māyi bɔ ai afúb wɔ̂n dáma; mayi búg óngōla, nâ byə́m bí man dɔ́ dī, mayi tyé óngōla á sí, nə́ bə́ kɔ̄ɔ̄dɔ dɔ́ ai məkǒl. 6Mayi dɔ́ vəŋan ékodog áfan, təge ai é mod a lí dɔ̄; miǹsíníŋ ai biyoá byâyi kúban étē, mayi kaman ai miǹkúd yā yób, nə́ mvəŋ é bɔ təge badə́ nɔ̄ŋ étē. 7Afúb wɔ̂n Ńtí Zambá miǹkunda ńdɔ̄ hḿ á nə́ ndá Īsraɛ̂l, bítɔ̄ŋ bí wɔ̂n yǎ ā bul diŋ ḿbyā bí nə́ bǒd yā Yúda: a mbə́ yanga m̀bəmbə enyiŋ, á kə̄ kwí hə bivǔs, a mbə́ yanga sósōó, á kə̄ kwí hə miǹsə́mé.